Meistarakeppni Keilusambands Íslands , sem markar upphaf keppnistímabilsins , fór fram í Reykjavík sl. fimmtudag . Mættust þá ÍR-KLS ríkjandi Íslands - og bikarmeistarar og lið ÍA-W sem lék til úrslita í Bikarkeppninni í fyrra , en ÍA á tvö lið í 1. deild Íslandsmótsins og eitt í þriðju deild . Skemmst er frá að segja að ÍA-W sigraði ÍR liðið með 2.196 stigum gegn 2.121 , þannig að keppnistímabilið fer vel af stað hjá keilufólki á Akranesi . Skúli Freyr Sigurðsson spilaði best leikmanna ÍA , skoraði 667 stig í þremur leikjum og átti einnig hæsta skor í leik , 259 stig . Guðmundur Sigurðsson formaður Keilufélags ÍA segir að aðstaðan sé að batna hjá félaginu í kjallara íþróttahússins við Vesturgötu . Félagið er nýbúið að fá nýja olíuvél , en það er búnaður sem smyr olíuprófíl á brautirnar þannig að rennslið á kúlunum verði samkvæmt þeim stöðlum sem krafist er við æfingar og keppni .